《挽亡弟豫九制参诗》
宋代·高斯得

山园有佳树，生处本同枝。客土何年异，孤根两处移。

西栽种岭何，东植霅溪湄。君壮方逢世，吾衰久忤时。

丘园甘寂寞，门户倚扶持。乘障能名著，参筹婉画奇。

平生境虽顺，末路数终奇。屡厄枭鸣暴，仍遭马踶危。

客魂翔寓里，旅榇出京师。雁泽羁孤影，鸰原踯躅悲。

殚予暮光景，恤汝众孤嫠。临穴万行泪，九原知不知。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。